বিবাহিত মহিলার সম্পত্তি অধিকার সমিতি

বিবাহিত মহিলার সম্পত্তি অধিকার সমিতি ছিল একটি সুইডীয় নারী অধিকার সংগঠন, যা ১৮৭৩ থেকে ১৮৯৬ সাল পর্যন্ত সুইডেনে সক্রিয় ছিল। এই সংগঠনের মূল উদ্দেশ্য ছিল নারী-পুরুষের সমতা প্রতিষ্ঠায় বিভিন্ন সংস্কারমূলক আইন প্রবর্তনের জন্য কাজ করা। মূলত বিবাহিত স্ত্রীর ওপর স্বামীর অভিভাবকত্ব সংক্রান্ত বিবাহ আইন সংস্কার করা এবং বিবাহিত নারীদের নিজস্ব অর্থ ব্যবস্থা বা অর্থনীতি পরিচালনার সুযোগ করে দেওয়ার লক্ষ্যে এটি প্রতিষ্ঠিত হয়েছিল। তবে সংগঠনের নাম কেবল সম্পত্তির অধিকার কেন্দ্রিক হলেও, তারা নারী অধিকারের অন্যান্য আইনি সংস্কারের বিষয়েও কাজ করেছিল। এটি সুইডেনের প্রথম নারী অধিকার সংগঠন হিসেবে স্বীকৃত।

ইতিহাস
১৮৭৩ সালে আনা হিয়ের্তা-রেৎজিউস এবং এলেন আঙ্কারসভের্দ যৌথভাবে সংগঠনটি প্রতিষ্ঠা করেন। তবে আনুষ্ঠানিকভাবে এর নেতৃত্বে ছিলেন পুরুষ সংসদ সদস্য গুস্তাফ ফ্রিডলফ আমলকভিস্ট। এই সংগঠনটিকে মূলত উচ্চবিত্ত নারী এবং উদারপন্থী পুরুষ বুদ্ধিজীবীদের একটি সংগঠন হিসেবে বিবেচনা করা হয়। আমান্ডা কারফস্টেড এবং এলেন কি ছিলেন এই সংগঠনের অন্যতম সদস্য।

লিঙ্গ সমতা বিষয়ক আইনি সংস্কার প্রবর্তনের উদ্দেশ্যে জনমত গঠনে কাজ করত সংগঠনটি। এর প্রথম লক্ষ্য, যেখান থেকে সংগঠনের নাম এসেছে, তা ছিল বিবাহিত নারীদের নিজস্ব সম্পত্তির ওপর নিয়ন্ত্রণ প্রদান করা। এটি তখন একটি বিতর্কিত বিষয় ছিল: বিবাহিত নারীরা আইনত তাদের স্বামীর অধীনে নাবালক হিসেবে গণ্য হতেন এবং বিবাহপূর্ব কোনো চুক্তি না থাকলে সম্পত্তির ওপর তাদের কোনো নিয়ন্ত্রণ থাকত না। তাই সংগঠনটির প্রকৃত উদ্দেশ্য ছিল স্ত্রীর ওপর স্বামীর অভিভাবকত্ব প্রথা বিলুপ্ত করা। ১৮৭৪ সালে একটি আইনি সংস্কারের মাধ্যমে পেশাজীবী বিবাহিত নারীদের বিয়ের পর উপার্জিত অর্থের ওপর নিয়ন্ত্রণের অধিকার দেওয়া হয়। ১৮৮৪ সালে নতুন এক সংস্কারের ফলে বিবাহিত নারীরা তাদের উত্তরাধিকার সূত্রে প্রাপ্ত সম্পদ ও ব্যক্তিগত সম্পত্তির ওপর নিয়ন্ত্রণ লাভ করেন। একই বছর অন্য একটি সংস্কারের মাধ্যমে অবিবাহিত নারীদের সাবালক হওয়ার বয়স পুরুষদের মতো ২১ বছর নির্ধারণ করা হয়। তবে এই অর্জনগুলো পূর্ণাঙ্গ ছিল না, কারণ স্ত্রীর ওপর স্বামীর অভিভাবকত্ব তখনও আইনত বজায় ছিল।

মূল লক্ষ্য ছাড়াও সংগঠনটি নারী অধিকারের আরও অনেক বিষয়ে কাজ করেছে। ১৮৮০ -এর দশকে তারা নির্বাচনে নারী ভোটারদের অংশগ্রহণ বৃদ্ধির জন্য প্রচারণা চালিয়েছিল। ১৮৬২ সাল থেকেই সাবালক নারীদের (অবিবাহিত, তালাকপ্রাপ্ত এবং বিধবা) নির্দিষ্ট পরিমাণ সম্পত্তি থাকা সাপেক্ষে পৌর নির্বাচনে ভোট দেওয়ার অধিকার ছিল। এই অধিকার প্রয়োগে সংগঠনটি নারীদের উৎসাহিত করে এবং এর ফলে ১৮৮৭ সালের পৌর নির্বাচনে নারী ভোটারদের অংশগ্রহণ ছিল প্রায় ১০-১৫ শতাংশ।

১৮৯৬ সালে সংগঠনটি ফ্রেডরিকা-ব্রেমার-অ্যাসোসিয়েশনের সাথে একীভূত হয় এবং এর কার্যক্রম বিলুপ্ত হয়।

তথ্যসূত্র


 En studie av synen på kvinnor och högre utbildning PDF
 "Kvinnofrågan" i Sveriges land och folk i Projekt Runeberg
 https://www.ub.gu.se/kvinn/artal/detaljer/1870-talet.xml
 Ellen Key Kvinnopsykologi och kvinnlig logik. En studie och ett försvar 1896
 Gustav Sundbärg Sveriges land och folk 1901
 Gunilla Thorgren Ottar och kärleken: En biografi
 Åsa Karlsson Sjögren, ”Kvinnors röst i sekelskiftets städer. Kommunalt valdeltagande före den allmänna rösträtten”, i Att göra historia. Vänbok till Christina Florin, (red.)Maria Sjöberg och Yvonne Svanström, Stockholm 2008, s. 138f

বিষয়শ্রেণী:১৮৭৩-এ সুইডেন
বিষয়শ্রেণী:সুইডেনের নারীবাদী সংগঠন
বিষয়শ্রেণী:১৮৭৩-এ সুইডেনে প্রতিষ্ঠিত
বিষয়শ্রেণী:নারী ইতিহাসে ১৮৭৩
বিষয়শ্রেণী:প্রথম তরঙ্গের নারীবাদ
বিষয়শ্রেণী:সুইডেনে প্রথম তরঙ্গের নারীবাদ